
RAPORT COMUN
asupra propunerii legislative privind modificarea şi completarea Ordonanţei de urgenţă a Guvernului nr.24/2010 privind implementarea programului de încurajare a consumului de fructe proaspete în şcoli  
(Pl.x41/2014)

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru agricultură, silvicultură, industrie alimentară şi servicii specifice şi Comisia pentru învăţământ, ştiinţă, tineret şi sport au fost sesizate spre dezbatere în fond cu propunerea legislativă privind modificarea şi completarea Ordonanţei de urgenţă a Guvernului nr.24/2010 privind implementarea programului de încurajare a consumului de fructe proaspete în şcoli, transmisă cu adresa nr.Pl.x 41 din 17 februarie 2014 şi înregistrată sub nr.4c-4/63/18.02.2014, respectiv 4c-9/27/18.02.2014. 

Conform dispoziţiilor art.75 din Constituţia României, republicată şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

Senatul României, în calitate de primă Cameră sesizată, a respins propunerea legislativă în şedinţa din 11 februarie 2014.

La întocmirea raportului comun Comisiile au analizat avizul favorabil nr. 1084/07.10.2013 al Consiliului Legislativ şi punctul de vedere negativ al Guvernului.
Propunerea legislativă are ca obiect de reglementare modificarea şi completarea Ordonanţei de urgenţă a Guvernului nr.24/2010 privind implementarea programului de încurajare a consumului de fructe proaspete în şcoli, aprobată cu modificări prin Legea nr.195/2010, cu modificările şi completările ulterioare, în sensul încurajării implementării acestui program în şcoli.  
În conformitate cu prevederile art.61 şi art.63 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a examinat  propunerea legislativă sus menţionată în şedinţa din 18 martie 2014 iar Comisia pentru învăţământ, ştiinţă, tineret şi sport a examinat propunerea legislativă în şedinţa din 4 martie 2014.
La lucrările Comisiei pentru agricultură au fost prezenţi 33 deputaţi, din totalul de 36 membri ai comisiei iar la lucrările Comisiei pentru învăţământ, ştiinţă, tineret şi sport au fost prezenţi 20 deputaţi din totalul de 28 membri ai comisiei.
În urma dezbaterilor membrii Comisiei pentru agricultură, cu majoritate de  voturi (31 voturi pentru, 1 vot împotrivă şi o abţinere), iar membrii Comisiei pentru învăţământ, ştiinţă, tineret şi sport cu majoritate de voturi (18 voturi pentru, 1 vot împotrivă şi o abţinere), au hotărât sa supună spre dezbatere si adoptare plenului Camerei Deputaţilor, raportul de respingere a  propunerii legislative privind modificarea şi completarea Ordonanţei de urgenţă a Guvernului nr.24/2010 privind implementarea programului de încurajare a consumului de fructe proaspete în şcoli din următorul considerent:
· Modificările aduse prin Legea nr.174/2013 privind aprobarea Ordonanţei de urgenţă a Guvernului nr.49/2012 pentru modificarea şi completarea Ordonanţei de urgenţă a Guvernului nr.24/2010 privind implementarea programului de încurajare a consumului de fructe proaspete în şcoli se aliniază prevederilor Regulamentului nr.288/2009 al Comisiei de stabilire a normelor de aplicare a Regulamentului (CE) nr.1234/2007 al Consiliului în ceea ce priveşte acordarea de ajutoare comunitare pentru aprovizionarea instituţiilor de învăţământ cu fructe şi legume, fructe şi legume prelucrate şi produse pe bază de banane destinate copiilor, în cadrul programului de încurajare a consumului de fructe în şcoli, creând cadrul legal optim şi necesar pentru implementarea adecvată acestui program în şcoli.
În raport de obiectul şi conţinutul reglementării propunerea legislativă face parte din categoria legilor ordinare, potrivit prevederilor art.73 din Constituţia României, republicată.

